Publication: Magyar Közlöny
Issue: MK-2003-92 (Year: 2003, Number: 92)
Era: 1990-2004
Section: Az Alkotmánybíróság az 54/1993. (X. 13.) AB határozatában kifejtette, hogy a vállalkozás joga – mint a foglalkozás szabad megválasztásához való alkotmányos alapjog egyik aspektusa, annak egyik különös szintjén történõ megfogalmazása – azt jelenti, hogy az állam bárkinek biztosítja a vállalkozás jogát. A vállalkozáshoz való jog nem korlátlan
Paragraph Index: 129

Az Alkotmánybíróság az 54/1993. (X. 13.) AB határozatában kifejtette, hogy a vállalkozás joga – mint a foglalkozás szabad megválasztásához való alkotmányos alapjog egyik aspektusa, annak egyik különös szintjén történõ megfogalmazása – azt jelenti, hogy az állam bárkinek biztosítja a vállalkozás jogát. A vállalkozáshoz való jog nem korlátlan jogot jelent, azaz senkinek sincs abszolút joga egy meghatározott foglalkozás gyakorlásához, illetõleg valamely foglalkozásnak az általa kiválasztott vállalkozási formában történõ gyakorlásához. A munkához való jog legsúlyosabb korlátozását jelenti, ha az állam teljesen lehetetlenné teszi valamely tevékenység folytatását. A foglalkozás gyakorlásának korlátai szakmai és célszerûségi szempontból indokoltak, így alapjogi problémát csak határesetekben okoznak. Az általános helyettes megállapította, hogy a korlátozás célhoz kötöttnek minõsíthetõ, mert a személy- és vagyonõrökre az állampolgárok személyük, testi épségük, vagyonuk, titkaik megõrzését bízzák. Így tehát közérdek, hogy ezt a tevékenységet csak megbízható személyek lássák el, illetve e tevékenységek területén meghatározott ideig ne szerezzenek pozíciókat olyan személyek, akik bûncselekmény elkövetése révén éppen azzal a társadalmi és jogi normarendszerrel kerültek egyszer szembe, amelynek védelmét tervezett vállalkozásukkal biztosítaniuk kellene. Továbbá, hogy e szakmákat ne vonja ellenõrzése alá a szervezett bûnözés. Nem okoz a vállalkozáshoz való alkotmányos joggal kapcsolatos visszásságot az a jogszabályi rendelkezés, mely bizonyos, jogszabályban meghatározott tevékenységek folytatását ahhoz a feltételhez köti, hogy a vállalkozó ne szerepeljen a bûnügyi nyilvántartásban. Az általános helyettes hivatalból folytatott vizsgálatot arra vonatkozóan, hogy a személy- és vagyonõri tanfolyamok szervezése során az oktatást szervezõ cégek nem mindig nyújtanak megfelelõ tájékoztatást a tevékenység gyakorlásának követelményeirõl. Az elmúlt években többen kifogásolták, hogy csak az engedély iránti kérelem elutasításakor derül ki az, hogy az erkölcsi bizonyítvány nem elegendõ ahhoz, hogy a személy- és vagyonõri tevékenységet gyakorolhassák. A szakképzésrõl szóló 1993. évi LXXVI tv. rendelkezik a képzési szerzõdés kötelezõ tartalmi elemeirõl. A képzésre jelentkezõk számára rendkívül fontos annak ismerete, hogy a tevékenység folytatásához a feddhetetlenségre is szükség van. A jelentkezõk ezt csak úgy tudják kideríteni, ha a bûnügyi nyilvántartásból erre vonatkozó adatot kérnek.

Source: https://magyarkozlony.hu/hivatalos-lapok/8039bfe0f40276fecc23262d919aa7c1d80a9e23/dokumentumok/39e812c3fbf1ff2c517187a4321c7fadafe02615/letoltes